# Roser Ponsati i Capdevila

Roser Ponsati i Capdevila (Barcelona, 11 de novembre de 1930) és una mestra, treballadora social i esportista catalana.

## Família

Roser Ponsati és filla de Josep Ponsati Solà (1889-1946), nascut a Barcelona, i forner d'ofici, i Josepa Capdevila i Cors. És germana de Maria del Carme Ponsati, neboda de Nemesi Ponsati, tia de Clara Ponsatí i d'Agnès Ponsati i tia valenciana de Josep Maria Sala.

## Biografia

Roser Ponsati va néixer en una època en què el binomi esport–dona era un signe de modernitat. Va rebre la influència del seu oncle, Nemesi Ponsati, pedagog i dirigent esportiu. La seva primera etapa educativa es va veure marcada per la Guerra Civil, en què els bombardejos a Barcelona, els canvis de domicili i una dura postguerra van dibuixar un trist panorama. En morir el seu pare l'any 1946, es va veure obligada treballar al forn familiar al carrer del Carme número 7 de Barcelona i va haver d'aturar una formació que havia iniciat a la Cultura de la dona i en acadèmies d'idiomes per continuar-la més endavant. El seu caràcter fort i decidit la va empènyer a estudiar per exercir com a mestra de parvulari, i va treballar a l'escola Avillar Chavorros de Can Tunis, on va néixer la seva vocació com a treballadora social, títol que va obtenir amb quaranta-sis anys. Primer va exercir al barri de barraques i després a l'Escola-Viver Castell de Sant Foix, a Martorelles, un centre d'educació especial.
Com a membre del Club Natació Barcelona (CNB), ha practicat la natació des dels vuit anys, i també el tennis, l'esquí, l'alpinisme, el submarinisme i la vela. Com a activista, ha lluitat pels drets de la dona en l'àmbit esportiu. Així, el 1985 va aconseguir que el Club Natació Barcelona canviés els estatuts i les dones en fossin sòcies de dret. Ha estat mare de set fills, membre del Consell de Dones del Districte de Sarrià-Sant Gervasi i també del grup de Dones «Fem», del qual fou impulsora, presidenta de l'«Equip 65», «assistents socials jubilats». Ponsati també va col·laborar al llibre Dones de Sarrià-Sant Gervasi. Itineraris històrics, que recull l'empremta poc coneguda però fonamental que diverses dones han deixat al districte de Sarrià-Sant Gervasi.
És la sòcia/soci número 19 del Club Natació Barcelona (CNB). El seu carnet és del 20 de juny de 1939.

## Reconeixements

* L'any 2006 va rebre el premi Dona i Esport Mireia Tapiador.
* El 2012 el districte de Sarrià-Sant Gervasi li va concedir la Medalla de la Dona en reconeixement per la trajectòria esportiva d'aquesta veïna de Sarrià, així com la seva participació activa al barri. La distinció es va entregar amb motiu del Dia Internacional de la Dona.

## Referències

* 1 2 3 «Roser Ponsati i Capdevila». Gran Enciclopèdia Catalana. Barcelona: Grup Enciclopèdia Catalana [Consulta: 18 desembre 2019].
* 1 2 «Medalla de la Mujer a Roser Ponsati Capdevila». El Periódico, 28-03-2012 [Consulta: 18 desembre 2019].
* 1 2 3 Borràs Boada, Olga «Roser Ponsatí rep la Medalla de la Dona». Betevé, 21-03-2012 [Consulta: 18 desembre 2019].
* 1 2 3 4 Ribalta Alcalde, Maria Dolors. Dones, esport i dictadura: la memòria oral d'esportistes catalanes durant la primera etapa del franquisme (1939-1961) (tesi). Barcelona: Universitat Ramon Llull, 21-01-2016, p. 550-551.
* ↑ «Moments del socialisme català» (en anglès). [Consulta: 21 abril 2024].
* ↑ Robert, Miquel «Biografia del Premi Dona i Esport “Mireia Tapiador”: Roser Ponsatí». Quadern Dones i Esport. Institut Barcelona Esports - Ajuntament de Barcelona, Núm. I, 10-2007, pàgs. 13-16 [Consulta: 27 setembre 2022].
* ↑ «Esquela de José Ponsati Solá». La Vanguardia, 18-12-1946, pàg. 2.
* ↑ «Roser Ponsatí, presidenta de l’Equip 65». Col·legi Oficial de Treball Social de Catalunya, 30-07-2015. Arxivat de l'original el 27 de setembre 2022 [Consulta: 27 setembre 2022].
* ↑ Font Fernàndez, Maria Antonia «[Roser Ponsati, una dona pionera Roser Ponsati, una dona pionera]». El Jardí de Sant Gervasi i Sarrià, 28-03-2017 [Consulta: 27 setembre 2022].
* ↑ «Atorgament de la Medalla de la Dona Districte de Sarrià - Sant Gervasi: Roser Ponsati Capdevila, Medalla de la Dona de Sarrià - Sant Gervasi 2012». El Digital de Barcelona, 2016 [Consulta: 18 desembre 2019].
* ↑ Llorens, Montse «"Dones Fem", 15 anys treballant a favor de la dona a Sarrià Han rebut la Medalla d'Honor de Barcelona en reconeixement de la seva tasca social». Betevé, 10-02-2018 [Consulta: 18 desembre 2019].
* ↑ «L'assignatura de les dones». El País, 01-11-2007 [Consulta: 27 setembre 2022].